Framsóknarkonur fagna : „ Ég held að konur geti allt “ Sunna Karen Sigurþórsdóttir skrifar 1. júní 2014 01:39 Gleðin var við völd hjá framsóknarkonum í Reykjavík , sem sungu lagið Fljúgum hærra hátt og snjallt á kosningavöku Framsóknar og flugvallarvina í kvöld . Miðað við nýjustu úrslit eru þær Sveinbjörg Birna Sveinbjörnsdóttir og Guðfinna J. Guðmundsdóttir , sem efstar eru á lista Framsóknarflokksins báðar inni í borgarstjórn . „ Það sem mér finnst skemmtilegast við það að í öllu þessu kvenréttindatali hjá rétttrúnaðarfemínistum , þá var alltaf talað um að konur séu ákvarðanafælnar og þora ekki að taka eitthvað á sig . En hérna standa fjórar konur sem tóku þetta með mjög stuttum fyrirvara að bjóða sig fram og ég held að konur geti allt , “ sagði Guðfinna . Það er því nokkuð ljóst að þær stöllur eru ansi sáttar með nýjustu tölur . Meðfylgjandi myndband , sem Daníel Rúnarsson tók , talar sínu máli .